ඇමරිකානු යෝජනාව කිසිදු වෙනසක් නොමැතිව පිළිගෙන ශ්‍රී ලංකාව ලැබූ රාජ්‍ය තාන්ත්‍රික ජයග්‍රහණයක් ලෙස හුවා දැක්වීමට උත්සාහ කළද එය 1815 උඩරට ගිවිසුමට සමාන රට පාවාදෙන එකඟත්වයක් බවයි හිටපු ජනාධිපති මහින්ද රාජපක්ෂ කියා සිටියේ.ජිනීවා යෝජනාව තුළින් යුද්ධයේදී දෙමළ සිවිල් ජනතාව ඝාතනය කිරීම, ඔවුන්ට වද බන්ධන පැමිණවීම සහ උතුරේ හිතාමතා ආහාර හිඟයක් නිර්මාණය කිරීම ඇතුළු යුද අපරාධ සිදුවු බවට එක්සත් ජාතීන්ගේ මානව හිමිකම් කොමසාරිස් කාර්යාලය නිකුත් කළ පක්ෂග්‍රාහී වාර්තාව පිළිගැනීමක් සිදුවන බව හිටපු ජනාධිපතිවරයාගේ අදහසයි.එමෙන්ම, අපරාධ විභාග කිරීම සඳහා විදේශීය විනිශ්චයකාරවරුන්, පරිචෝදකයන් සහ විමර්ශන නිලධාරීන්ගෙන් සමන්විත යුද අපරාධ අධිකරණයක් ඇති කිරීමටත් එය නඩත්තු කිරීම සඳහා පිටරටින් මුදල් ලබාගැනීමටත් ආණ්ඩුව එකඟ වී ඇති බවට ඔහු සිය නිවේදනය මගින් චෝදනා කරනවා.